हंस के संपादक के रूप में राजेंद्र यादव ने इतनी महत्वपूर्ण और ऐतिहासिक भूमिका निभाई कि पिछले तीन दशकों के दौरान हिन्दी साहित्य में प्रवेश करने वाले लेखक उनके लेखन से कम, सम्पादन से ही अधिक परिचित हुए. उन्होंने हंस को लोकतांत्रिक संवाद और बहस-मुबाहिसे का एक ऐसा खुला मंच बना दिया जैसा हिन्दी में पहले कभी नहीं था. हंस अकेली ऐसी पत्रिका थी जिसमें संपादक के नाम पत्र स्तंभ के अंतर्गत छपने वाले पत्रों में अधिकांश पत्र वे होते थे जिनमें संपादक की या पत्रिका की कड़ी आलोचना होती थी.